Το News24/7 παρουσιάζει το τρίτο κύμα της έρευνας που πραγματοποιεί η aboutpeople σχετικά με την πανδημία του κορονοιού και τις απόψεις των πολιτών, όσον αφορά στην ανησυχία, στις προσδοκίες τους αλλά και την γενικότερη αξιολόγηση των πρωταγωνιστών και της κατάστασης.

Το πρώτο κύμα παρουσιάστηκε στις 9 Μαρτίου και το δεύτερο στις 23 Μαρτίου και η εξέλιξη των απαντήσεων, απεικονίζει την αυξημένη εγρήγορση την οποία έχει πλέον η ελληνική κοινωνία και ενώ βρισκόμαστε περίπου στα μισά της μάχης.

ADVERTISING

Στα αξιοσημείωτα της μέτρησης:

- Παραμένει σε υψηλά ποσοστά η ανησυχία για την πανδημία

- Πολύ υψηλά ποσοστά ικανοποίησης στη διαχείριση της κρίσης από την κυβέρνηση, θετικές γνώμες και για τη στάση του ΣΥΡΙΖΑ

- Επαγγελματίες υγείας και ο Σωτήρης Τσιόδρας οι πιο αξιόπιστες πηγές ενημέρωσης

- Εκκλησίες χωρίς κόσμο τη Μεγάλη Εβδομάδα θέλει το 84,7%

- Δυσαρεστημένη η συντριπτική πλειοψηφία από τη στάση της ΕΕ, ενώ 3 στους 4 λένε "ναι" στο Ευρωομόλογο

Φόβος μετάδοσης και απειλή

Εννιά στους 10 ερωτώμενους εκφράζουν και σε αυτό το "κύμα" την ανησυχία τους για τη διάδοση του κορονοιου. Πιο συγκεκριμένα το 88,1% δηλώνει ότι ανησυχεί πολύ και αρκετά. Το αντίστοιχο ποσοστό στις 23/3 ήταν 91,6%, ενώ στις 9/3 72,1%.

Ο κορονοϊός συνεχίζει να αποτελεί πολύ και αρκετά μεγάλη απειλή λέει η συντριπτική πλειοψηφία των πολιτών. 89,2% για τον κόσμο, 85,1% για την Ελλάδα και 69% για το άμεσο οικογενειακό περιβάλλον.

Τα αντίστοιχα ποσοστά στο προηγούμενο "κύμα" ήταν 92,3% για τον κόσμο, 89,2% για την Ελλάδα, 72,8% για το άμεσο οικογενειακό περιβάλλον, ενώ στο πρώτο "κύμα" 74,8% για τον κόσμο, 67,5% για τη χώρα, 56,8% για το άμεσο οικογενειακό περιβάλλον.

Η στάση κυβέρνησης αντιπολίτευσης

Τα ποσοστά ικανοποίησης στη διαχείριση της κρίσης από την κυβέρνηση παραμένουν υψηλά. Το 37,7% δηλώνει πολύ ικανοποιημένο, το 38,9% αρκετά (σύνολο 76,6%), ενώ λίγο και καθόλου απάντησε το 22,2%.

Δεκαπέντε μέρες νωρίτερα πολύ ικανοποιημένο δήλωνε το 39,8% και αρκετά το 37,7% (σύνολο 77,5%). Λίγο και καθόλου το 21,9%. Στο πρώτο κύμα η ικανοποίηση (πολύ και αρκετά) ήταν στο 54,5%.

Ο βαθμός ικανοποίησης από τη στάση της αξιωματικής αντιπολίτευσης είναι 11,5% πολύ και 29,6% αρκετά (σύνολο 41,1%), ενώ λίγο και καθόλου απάντησε το 50,8%.

Κάτω από τη βάση Εκκλησία και ΕΕ

Πολύ χαμηλός ο βαθμός ικανοποίησης από τη στάση της Ε.Ε σχετικά με την πανδημία. Πολύ και αρκετά ικανοποιημένο είναι το 15,4%, ενώ λίγο και καθόλου το 82,3%.

Υπέρ της έκδοσης Ευρωομολόγου λόγω της επιδημίας του κορονοιού τάσσονται οι 3 στους 4 ερωτώμενους, με το 10,9% να διαφωνεί και το 13,8% να μην εκφράζει άποψη. Η απροθυμία της ηγεσίας της ΕΕ να προχωρήσει σε μια τέτοια κίνηση, είναι βέβαιο ότι συμβάλλει στον υψηλό βαθμό αποδοκιμασίας.

Ο βαθμός ικανοποίησης από τη στάση της εκκλησίας είναι 10,5% πολύ και 20,7% αρκετά (σύνολο 31,2%), ενώ λίγο και καθόλου απάντησε το 66,5%.

Αξιοσημείωτο είναι ότι η συντριπτική πλειοψηφία (84,7%) των ερωτώμενων θεωρεί ότι οι λειτουργίες της Μεγάλης Εβδομάδας θα πρέπει να γίνουν χωρίς την παρουσία πιστών, ενώ διαφωνεί το 13,6%.

Ποιους εμπιστεύονται οι πολίτες

Οι επαγγελματίες της υγείας (82,5% από 83,3%) και ο κ. Τσιόδρας (78,1% από 83,9%) αποτελούν την πιο αξιόπιστη πηγή ενημέρωσης για το ζήτημα, ενώ έπονται οι λοιποί κυβερνητικοί υγειονομικοί φορείς, με 62,3% (69,1% στην προηγούμενη μέτρηση), το διαδίκτυο (39,4% από 44,1%), το φιλικό και οικογενειακό περιβάλλον (33,9% από 38,2%) και τα ΜΜΕ (30,2% από 37,4%).

Όσον αφορά τα ΜΜΕ και το αν αυτά υπερβάλλουν, σε αυτή τη μέτρηση παρατηρείται αύξηση της επιφυλακτικότητας των ερωτώμενων άνω των 10 μονάδων. Έτσι σήμερα το 64,8% θεωρεί ότι τα ΜΜΕ υπερβάλουν σε σχέση με τον κορονοϊό, ενώ το αντίστοιχο ποσοστό στην προηγούμενη έρευνα ήταν 53,4%. Σημειώνουμε ότι στο πρώτο κύμα το αντίστοιχο ποσοστό ήταν 75,4%.

Προσδοκούν το τέλος της περιπέτειας

Το 50,2% των ερωτώμενων θεωρεί ότι η κρίση του κορονοϊού θα τελειώσει σύντομα, ενώ το 44,8% διαφωνεί. Στην προηγούμενη μέτρηση τα αντίστοιχα ποσοστά ήταν 47,1% και 46,9%.

Τέλος, εξι στους 10 (62,6%) είναι αισιόδοξοι ότι σύντομα θα βρεθεί θεραπεία (προηγούμενη μέτρηση 60,8%). Το ποσοστό παραμένει σταθερά υψηλό, καθώς πέρα από τον καταιγισμό ειδήσεων για τις προσπάθειες των επιστημόνων, υπάρχει πράγματι μια παγκόσμια προσπάθεια για την ανακάλυψη φαρμάκου και εμβολίου, που θα δώσει βάσιμες ελπίδες ότι σε λίγους μήνες ο κορονοϊός θα έχει ηττηθεί.

*Στην έρευνα που πραγματοποιήθηκε για λογαριασμό του Νews 24/7, συμμετείχαν 862 άτομα και διεξήχθη ηλεκτρονικά στις 3 και 4 Μαρτίου μέσω ηλεκτρονικού πάνελ και διαφήμισης στα social media.